REGULAMENTUL (CE) NR. 1392/2007 AL PARLAMENTULUI EUROPEAN ȘI AL CONSILIULUI
din 13 noiembrie 2007
de modificare a Regulamentului (CE) nr. 2223/96 în ceea ce privește transmiterea datelor referitoare la conturile naționale
(Text cu relevanță pentru SEE)
PARLAMENTUL EUROPEAN ȘI CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 285 alineatul (1),
având în vedere propunerea Comisiei,
având în vedere avizul Băncii Centrale Europene (1),
hotărând în conformitate cu procedura prevăzută la articolul 251 din tratat (2),
întrucât:
(1)
Regulamentul (CE) nr. 2223/96 al Consiliului din 25 iunie 1996 privind sistemul european de conturi naționale și regionale din Comunitate (3) cuprinde cadrul de referință constând în standarde, definiții, clasificări și norme contabile comune de întocmire a conturilor statelor membre pentru cerințele statistice ale Comunității, astfel încât să se obțină rezultate comparabile între statele membre. Sistemul european de conturi 1995, instituit prin respectivul regulament, este cunoscut sub denumirea de „ESA 95”.
(2)
Pentru aplicarea politicii monetare în cadrul Uniunii economice și monetare (UEM), în vederea coordonării eficace a politicilor economice și pentru scopurile urmărite prin politicile structurale și macroeconomice este necesar un ansamblu cuprinzător de date referitoare la conturile naționale care să fie comparabile, pertinente și disponibile în timp util.
(3)
Anexa B la Regulamentul (CE) nr. 2223/96 cuprinde un set de tabele cu date referitoare la conturile naționale care trebuie să fie transmise Comunității la anumite termene prestabilite. În plus, următoarele regulamente prevăd faptul că o serie de date suplimentare trebuie să fie transmise către Comisie: Regulamentul (CE) nr. 264/2000 al Comisiei din 3 februarie 2000 de aplicare a Regulamentului (CE) nr. 2223/96 al Consiliului privind statisticile pe termen scurt ale finanțelor publice (4), Regulamentul (CE) nr. 1221/2002 al Parlamentului European și al Consiliului din 10 iunie 2002 privind conturile trimestriale nefinanciare ale administrației publice (5), Regulamentul (CE) nr. 501/2004 al Parlamentului European și al Consiliului, din 10 martie 2004, privind conturile financiare trimestriale pentru administrația publică (6), Regulamentul (CE) nr. 1222/2004 al Consiliului din 28 iunie 2004 privind elaborarea și transmiterea datelor referitoare la datoria publică trimestrială (7) și Regulamentul (CE) nr. 1161/2005 al Parlamentului European și al Consiliului din 6 iulie 2005 privind întocmirea conturilor trimestriale nefinanciare pe sector instituțional (8). Prezentul regulament nu acoperă datele incluse în regulamentele menționate, însă ansamblul tabelelor și datelor prevăzute în toate cele șase regulamente menționate în prezentul considerent constituie programul complet de transmitere a datelor referitoare la conturile naționale.
(4)
Programul de transmitere a datelor referitoare la conturile naționale ar trebui să fie actualizat, astfel încât să țină seama de nevoile evolutive ale utilizatorilor și de noile priorități de politică publică, precum și de dezvoltarea de noi activități economice în Uniunea Europeană.
(5)
Programul de transmitere a datelor referitoare la conturile naționale ar trebui să ia în considerare schimbările politice și statistice fundamentale, survenite în unele state membre în decursul perioadelor de referință ale programului.
(6)
Raportul Comitetului economic și financiar privind stadiul obligațiilor în materie de informare în cadrul UEM din 25 mai 2004, aprobat de Consiliu la 2 iunie 2004, a subliniat necesitatea modificării programului de transmitere, astfel încât să se respecte cerințele formulate în planul de acțiune UEM și în strategia de la Lisabona.
(7)
O bază statistică solidă referitoare la conținutul bugetelor publice este esențială pentru o reformă economică în acord cu strategia de la Lisabona și transmiterea datelor în materie de sănătate, educație și protecție socială ar ajuta la realizarea acesteia. Furnizarea unor astfel de date ar trebui să devină obligatorie, după o etapă de furnizare voluntară.
(8)
Întrucât obiectivul prezentului regulament, respectiv crearea de standarde statistice comune care să permită furnizarea de date armonizate referitoare la conturile naționale, nu poate fi realizat în mod satisfăcător de către statele membre și, prin urmare, poate fi realizat mai bine la nivelul Comunității, aceasta poate adopta măsuri în conformitate cu principiul subsidiarității, astfel cum este prevăzut la articolul 5 din tratat. În conformitate cu principiul proporționalității, astfel cum este enunțat în respectivul articol, prezentul regulament nu depășește ceea ce este necesar pentru atingerea acestui obiectiv.
(9)
Măsurile prevăzute în prezentul regulament sunt în conformitate cu avizul Comitetului pentru programul statistic (CPS) și al Comitetului pentru statistici monetare, financiare și privind balanța de plăți (CMFB),
ADOPTĂ PREZENTUL REGULAMENT:
Articolul 1
La articolul 3 din Regulamentul (CE) nr. 2223/96, alineatul (1) se înlocuiește cu următorul text:
„(1) Statele membre transmit Comisiei (Eurostat) conturile și tabelele prevăzute în anexa B, în termenele specificate pentru fiecare tabel, sub rezerva derogărilor prevăzute în anexa respectivă.”
Articolul 2
Anexa B la Regulamentul (CE) nr. 2223/96 se înlocuiește cu textul din anexa la prezentul regulament.
Articolul 3
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Strasbourg, 13 noiembrie 2007.